b'\n_START_ARTICLE_\nRankij\xc3\xa4rjestelm\xc3\xa4\n_START_PARAGRAPH_\nRankij\xc3\xa4rjestelm\xc3\xa4 tai rankij\xc3\xa4rjestys oli virkojen hierarkkinen j\xc3\xa4rjestys, jolla selvisi eri alojen virkamiesten keskin\xc3\xa4inen arvoasema toisiin virkamiehiin verrattuna. Se oli voimassa useissa maissa, muun muassa Ruotsissa ja Ven\xc3\xa4j\xc3\xa4ll\xc3\xa4. J\xc3\xa4rjestelm\xc3\xa4n nimitys tulee ranskan sanasta rang, jolla viitataan virka-arvoon tai yhteiskunnalliseen arvoon.\n_START_SECTION_\nRankij\xc3\xa4rjestelm\xc3\xa4 Ven\xc3\xa4j\xc3\xa4ll\xc3\xa4\n_START_PARAGRAPH_\nVen\xc3\xa4j\xc3\xa4n keisarikunnassa rankij\xc3\xa4rjestelm\xc3\xa4 (ven. \xd0\xa2\xd0\xb0\xd0\xb1\xd0\xb5\xd0\xbb\xd1\x8c \xd0\xbe \xd1\x80\xd0\xb0\xd0\xbd\xd0\xb3\xd0\xb0\xd1\x85, Tabel o rangah) oli k\xc3\xa4yt\xc3\xb6ss\xc3\xa4 vuosina 1722\xe2\x80\x931917. Se oli virkamiesten 14-portainen arvoastetaulukko, jossa siviilivirkanimikkeet ja hovin virkanimikkeet rinnastettiin sotav\xc3\xa4en upseerinarvoihin. Rankij\xc3\xa4rjestelm\xc3\xa4n otti k\xc3\xa4ytt\xc3\xb6\xc3\xb6n Pietari Suuri, ja se oli k\xc3\xa4yt\xc3\xb6ss\xc3\xa4 l\xc3\xa4hes kaksi vuosisataa, keisarikunnan hajoamiseen saakka.\n_START_SECTION_\nAateluus\n_START_PARAGRAPH_\nKuuteen ylimp\xc3\xa4\xc3\xa4n arvoon (I \xe2\x80\x93 VI) liittyi aina my\xc3\xb6s perinn\xc3\xb6llinen aateluus. Henkil\xc3\xb6kohtainen aateluus liittyi jo alimpaan arvoasteeseen._NEWLINE_ Rankiluokat yksitoista (XI) ja kolmetoista (XIII) j\xc3\xa4iv\xc3\xa4t pois k\xc3\xa4yt\xc3\xb6st\xc3\xa4 1880-luvulla.\n_START_SECTION_\nSuomi\n_START_PARAGRAPH_\nSuomen suuriruhtinaskunnan hallinnossa ei sovellettu ven\xc3\xa4l\xc3\xa4ist\xc3\xa4 arvoastej\xc3\xa4rjestelm\xc3\xa4\xc3\xa4 sellaisenaan. Er\xc3\xa4s syy t\xc3\xa4h\xc3\xa4n oli se, ettei Ruotsin kuningaskunnasta periytynyt virkalains\xc3\xa4\xc3\xa4d\xc3\xa4nt\xc3\xb6 tuntenut henkil\xc3\xb6kohtaisen tai automaattisesti my\xc3\xb6nnett\xc3\xa4v\xc3\xa4n perinn\xc3\xb6llisen aateluuden k\xc3\xa4sitteit\xc3\xa4. Ruotsalaisen j\xc3\xa4rjestelm\xc3\xa4n s\xc3\xa4ilytt\xc3\xa4minen suojasi Suomen autonomiaa, koska n\xc3\xa4in ven\xc3\xa4l\xc3\xa4inen virka-aateluusj\xc3\xa4rjestelm\xc3\xa4 ei vaikuttanut aateliss\xc3\xa4\xc3\xa4dyst\xc3\xa4 valittaviin s\xc3\xa4\xc3\xa4tyvaltiop\xc3\xa4ivien valtiop\xc3\xa4iv\xc3\xa4edustajiin eik\xc3\xa4 suuriruhtinaskunnan autonomiseen p\xc3\xa4\xc3\xa4t\xc3\xb6ksentekoon._NEWLINE_Siviilivirkamiesten univormut tehtiin kuitenkin sellaisiksi, ett\xc3\xa4 ne vastasivat vastaavantasoisten ven\xc3\xa4l\xc3\xa4isten viranhaltijoiden virkapukuja. My\xc3\xb6s virkamiesten palkkaluokka- ja arvoj\xc3\xa4rjestys muistutti ven\xc3\xa4l\xc3\xa4ist\xc3\xa4. Suomen itsen\xc3\xa4istytty\xc3\xa4 arvoj\xc3\xa4rjestelm\xc3\xa4st\xc3\xa4 luovuttiin lopullisesti.\n_START_SECTION_\nHeijastukset nykyaikaan\n_START_PARAGRAPH_\nArvoj\xc3\xa4rjestelm\xc3\xa4n j\xc3\xa4\xc3\xa4nteen\xc3\xa4 esiintyy hallintobyrokratiassa neuvoksen nimike. Ministeri\xc3\xb6iden korkeita virkamiehi\xc3\xa4 kutsutaan neuvoksiksi ja virka-arvoon liittyy aina jokin ministeri\xc3\xb6n toimialaan liittyv\xc3\xa4 nimike tai arvonimi, n\xc3\xa4it\xc3\xa4 ovat muun muassa finanssineuvos, hallitusneuvos, maatalousneuvos jne. Presidentti Tarja Halosen puolisoa Pentti Araj\xc3\xa4rve\xc3\xa4 puhuteltiin ennen h\xc3\xa4nen tohtoriksi v\xc3\xa4ittely\xc3\xa4\xc3\xa4n virkanimikkeell\xc3\xa4\xc3\xa4n valiokuntaneuvos, joka oli ollut h\xc3\xa4nen virka-asemansa aiemmin._NEWLINE_Nykyiset suomalaiset arvonimet on jaettu 16 ryhm\xc3\xa4\xc3\xa4n. Ylimp\xc3\xa4\xc3\xa4n ryhm\xc3\xa4\xc3\xa4n kuuluvat valtioneuvos ja vuorineuvos, alimpaan director cantus ja director musices. Osa arvonimist\xc3\xa4 on luonteeltaan ensisijaisesti virkanimikkeit\xc3\xa4, jotka voidaan my\xc3\xb6nt\xc3\xa4\xc3\xa4 alalla ansiokkaasti toimineelle entiselle tai alemmalle virkamiehelle (esimerkiksi ministeri, opetusneuvos). Osa on puolestaan arvonimi\xc3\xa4, joita vastaavia virkoja ei ole olemassa (pit\xc3\xa4j\xc3\xa4nneuvos, arkkiatri).'